વોશિંગ્ટન- અમેરિકા અને ભારત વચ્ચે આગામી સપ્તાહે નવી દિલ્હીમાં યોજાનારી ‘2+2’ બેઠક પહેલાં ટ્રમ્પ પ્રશાસને જણાવ્યું છે કે, અમેરિકા દ્વારા H1B વિઝા ઈશ્યૂ કરવાની પ્રક્રિયામાં કોઈ જ બદલાવ કરવામાં આવ્યો નથી. મળતી માહિતી મુજબ ભારતના વિદેશપ્રધાન સુષમા સ્વરાજ બેઠક દરમિયાન H1B વિઝાનો મુદ્દો ઉઠાવે તેવી શક્યતા છે. આ અંગે સુષમા સ્વરાજે ગત મહિને રાજ્યસભામાં જણાવ્યું હતું કે, ‘અમે આ મુદ્દાને અનેક મંચ પરથી ઔપચારિક રીતે ઉઠાવી રહ્યાં છીએ. અમે લોકો આ અંગે વ્હાઈટ હાઉસ, ઉપરાંત અમેરિકાના રાજ્ય પ્રશાસન અને અમેરિકન સાંસદો સાથે પણ આ અંગે ચર્ચા કરી રહ્યાં છીએ. નવી દિલ્હીમાં આગામી 6 સપ્ટેમ્બરે યોજાનારી બન્ને દેશો વચ્ચેની 2+2 બેઠકમાં આ મુદ્દાને અમેરિકાના ધ્યાન પર લાવીશું’.